# Innspill fra Aksjon skolebibliotek til kulturkomiteen – statsbudsjettet 2023

Aksjon skolebibliotek er svært glad for at det er foreslått økning på 7,5 millioner kroner til kvalitetsutvikling i skolebibliotek under kap. 226, post 21.

Andelen grunnskoler med utdannede bibliotekarer er lav, mellom 9 og 11 prosent. Gjennomsnittlig er skolebibliotekene bemannet bare tre timer i uka. 24 prosent av ungdomsskolene har ikke skolebibliotek. Skolebibliotekene trenger økte midler gjennom flere år etter en plan. Innkjøpsordningen for skolebibliotek bør utvides og gjøres permanent på kulturbudsjettet. Sånn vil elevene ha tilgang på ferske og relevante bøker.

I statsbudsjettet trekkes det fram at vi ønsker et samfunn med mindre skiller. På skolebibliotek har alle barn og unge tilgang til å lese og låne bøker uansett sosial bakgrunn. I dag er skolene i for høy grad avhengige av den enkeltes rektors engasjement (om det satses på lesing og skolebibliotek).

Vi trenger en nasjonal skolebibliotekstandard for å utjevne forskjeller. Stortinget må lovfeste en plan for skolebibliotek som inneholder krav om bemanning, åpningstider og bokbudsjett. Stortinget må sikre skolebibliotekene ved å spisse dets rolle i opplæringsloven. Når den nye opplæringsloven kommer til Stortinget til våren, håper vi at dere får inn gjeldende forskrift paragraf 21-1 i ny lovtekst: “skolebiblioteket kan brukast aktivt i opplæringa på skolen.”

Med tanke på leselystsatsingen som regjeringen har lovet, håper vi at skolebibliotek blir en satsingsinstitusjon i årene framover.